Բլանշ Մոնե

Բլանշ Մոնե (, ), ֆրանսիացի իմպրեսիոնիստ նկարչուհի։

Կլոդ Մոնեի խորթ դուստրը և հարսը։

Բլանշ Մոնեի հատկապես վաղ շրջանի նկարները դժվար են տարբերվում Կլոդ Մոնեի աշխատանքներից, քանի որ նա օգտագործել էր հայտնի նկարչի ներկապնակը, վրձինները, ներկերը և կտավները։

Կենսագրություն

Վաղ տարիներ 
Ծնվել է 1865 թվականի նոյեմբերի 10-ին Փարիզում, եղել է Էրնեստ և Ալիսա Օշեդեների երկրորդ դուստրը։ Ընտանիքում կային վեց երեխա։ Հայրը եղել է ձեռնարկատեր, խանութ է ունեցել Փարիզում։ Նա իմպրեսիոնիստների նկարներ էր հավաքում, հայտնի մեկենաս էր և ստեղծագործական վաղ տարիներին հովանավորել է նաև Կլոդ Մոնեին.։ 1876 թվականին նա Կլոդ Մոնեին Մոնգերոնի Château de Rottembourg-ում իր կալվածքի հյուրասենյակի համար դեկորատիվ պաննո է պատվիրել։ 1877 թվականին Էրնեստ Օշեդեն սնանկացել է, և արվեստի գործերի նրա հավաքածուն վաճառվել է աճուրդում։

Էրնեստ Օշեդեն, Ալիսան և նրանց վեց երեխաները տեղափոխվել են Վետյոյ՝ Կլոդ Մոնեի և նրա առաջին կնոջ՝ Կամիլայի տուն, որտեղ նրանք ապրում էին երկու երեխաների՝ Ժանի և փոքրիկ Միշելի հետ։ Էրնեստը, սակայն, ժամանակի մեծ մասն անցկացնում էր Փարիզում, վերջիվերջո թողեց իր ընտանիքը և հեռացավ Բելգիա։ 1879 թվականի սեպտեմբերի 5-ին տուբերկուլյոզից Կամիլա Մոնեի մահից հետո Կլոդ Մոնեի երկու երեխաները մնացին Ալիսա Օշեդեի խնամակալության տակ։ 1881 թվականին նրանք տեղափոխվել են Պուասի, 1883 թվականին հիմնավորվել Ժիվերնիում, որտեղ Կլոդը և Ալիսան կապվում են իրար հետ։ 1891 թվականին Էրնեստ Օշեդեի մահից հետո 1892 թվականի հուլիսի 16-ին նրանք պաշտոնապես ամուսնական դաշինք կնքեցին։ Բլանշը դարձավ մեծ նկարչի հոգեդուստրը։

Կրթություն 
Տասնմեկ տարեկանում Բլանշ Օշեդե-Մոնեի մոտ հակում նկատվեց գեղանկարչության հանդեպ, նա շատ ժամանակ էր անցկացնում Կլոդ Մոնեի արվեստանոցում, ինչպես նաև Էդուարդ Մանեի։ 1882 թվականին նա սկսել է նկարել, իսկ 1890 թվականին դարձել է Մոնեի օգնականն ու աշակերտուհին՝ նկարելով հիմնականում պլեներ, նույն երևույթները նույն գույներով։ Բլանշը նկարել է նաև ամերիկացի վտարյալներ Թեոդոր Բաթլերի և Ջոն Բրեքի հետ։ Մոնեն դադարեցրեց Բլանշի և Բրեքի միջև զարգացող սիրավեպը, թեպետ թույլ տվեց, որ Բլանշի քույրը՝ Սյուզաննան, ամուսնացավ Բաթլերի հետ 1892 թվականին։ Արվեստի գործերի առևտրական Պոլ Դյուրան Ռյուելը ձեռք է բերել Բլանշի «Haystack» աշխատանքը, որը ներկայումս ցուցադրվում է Ժիվերնիի Մոնեների տանը։ 1888 թվականի հունվարին Անթիբում Մոնեի աջակցությամբ Բլանշը նկար ներկայացրեց Սալոն։

Ամուսնություն 

1897 թվականին նա ամուսնացել է Կլոդ Մոնեի ավագ որդու՝ Ժանի հետ (1867-1914)։ Մինչև 1913 թվականը նրանք ապրել են Ռուանում և Բոմոն-լե-Ռոժեում, որտեղ Բլանշը բնանկարներ է արել, իսկ ամուսինն իր հորեղբայր Լեոն Մոնեի մոտ դեղագործ էր աշխատում։ 1911 թվականին մահացել է Ալիսա Մոնե-Օշեդեն, որից հետո Կլոդ Մոնեն դեպրեսիայի մեջ է ընկել, որն ավելի է սրվել երկար հիվանդությունից հետո 1914 թվականի փետրվարի 10-ին Ժան Մոնեի մահից հետո։ Ամուսնու մահից հետո Բլանշը վերադարձել է Ժիվերնի։ Բլանշ Օշեդե-Մոնեն հոգ է տարել Կլոդ Մոնեին մինչև նրա մահը։ Նրանց ընդհանուր ընկեր Ջորջ Կլեմենսը կոչում էր Մոնեի «Կապույտ հրեշտակ»։ 1926 թվակայի դեկտեմբերի 5-ին Մոնեի մահից հետո մինչև իր մահը Բլանշն իր վրա է վերցրել Ժիվերնիում Մոնեի սեփականության պատասխանատվությունը.։

Մահացել է 1947 թվականի դեկտեմբերի 8-ին Ժիվերնիում 82 տարեկան հասակում։ Թաղվել է քաղաքային Giverny Church Cemetery գերեզմանոցում։ Ժիվերնիի փողոցներից մեկը կրում է նրա անունը։ Նրա ավագ քույր Սյուզաննան ամուսնացել է ամերիկացի իմպրեսիոնիստ նկարիչ Թեոդոր Բաթլերի հետ։

Աշխատանքներ 
Նկարչուհու աշխատանքների մեծ մասն ստեղծվել է Ժիվերնիում 1883-1897 թվականներին, ինչպես նաև Ռուանի շրջակայքում, որտեղ ապրել է ամուսնու հետ։ Նա «գրեթե ամբողջությամբ ընդունել է իմպրեսիոնիզմի մաքուր ձևը»։ Նա բնանկարներ է արել սոճիներով և կաղամախիներով, Ռիսլ գետի մարգագետնում։ 1920-ական թվականներին նա որոշ ժամանակ աշխատել է Ֆրանսիայի հարավում՝ ապրելով Ժիվերնիում։ 1926 թվականին Կլոդ Մոնեի մահից հետո և մինչ իր մահն աշխատել է Ժիվերնիում։

Բլանշը մասնակցել է բազմաթիվ խմբակային ցուցադրությունների, 1927, 1931, 1942 և 1947 թվականներին անցկացրել է անհատական ցուցադրություններ։ Նրա աշխատանքներն առավելապես գտնվում են Ֆրանսիայի թանգարաններում։

Ծանոթագրություններ

Արտաքին հղումներ 
 Бланш Ошеде-Моне
 Blanche Hoschedé Monet (1865-1947)
 Artists of Giverny
 

Ֆրանսիացի նկարիչներ
20-րդ դարի ֆրանսիացի նկարիչներ
19-րդ դարի ֆրանսիացի նկարիչներ
Ֆրանսիացի իմպրեսիոնիստներ
Բնորդուհիներ